b'\n_START_ARTICLE_\nLego\n_START_PARAGRAPH_\nLego on Lego Groupin valmistama maailmanlaajuisesti tunnettu rakennus- ja leikkikalusarja. Lego-palikoiden yl\xc3\xa4pinnan nupit k\xc3\xa4yv\xc3\xa4t yhteen pohjan onton putkirakenteen kanssa, ja yhteen liitetyist\xc3\xa4 palikoista voi koota monenlaisia rakennelmia joko pakkausten ohjeiden perusteella tai omaa mielikuvitusta hy\xc3\xb6dynt\xc3\xa4en. Palikat voi irrottaa toisistaan ja k\xc3\xa4ytt\xc3\xa4\xc3\xa4 uudestaan taas uusissa rakennelmissa. Useimmat Lego-palikat valmistetaan ABS-muovista._NEWLINE_Lego-palikat keksi tanskalaisen puusep\xc3\xa4n poika Godtfred Kirk Christiansen Tanskan Billundissa. H\xc3\xa4n alkoi vuonna 1949 valmistaa is\xc3\xa4ns\xc3\xa4 Ole Kirk Christiansenin kanssa muovisia toisiinsa lukittuvia palikoita. Vuonna 1954 Legon vanhimmalle sarjalle keksittiin nimi, Lego System, joka on ajan kuluessa muuttunut Lego Cityksi. Nykyisin k\xc3\xa4yt\xc3\xb6ss\xc3\xa4 oleva kiinnitysj\xc3\xa4rjestelm\xc3\xa4 patentoitiin vuonna 1958, jonka j\xc3\xa4lkeen palikoista tuli nopeasti hyvin suosittuja. Suosio johtuu luultavasti palikoiden yhdist\xc3\xa4mismahdollisuuksien valtavasta m\xc3\xa4\xc3\xa4r\xc3\xa4st\xc3\xa4._NEWLINE_Sana Lego tulee tanskan kielen sanoista \xe2\x80\x9dleg godt\xe2\x80\x9d, \xe2\x80\x9dleiki hyvin\xe2\x80\x9d._NEWLINE_Vuonna 2016 Lego \xc3\xa4\xc3\xa4nestettiin Suomen nelj\xc3\xa4nneksi arvostetuimmaksi tuotemerkiksi Markkinointi & Mainonta -lehden ja Taloustutkimuksen vuosittaisessa Br\xc3\xa4ndien arvostus -kyselyss\xc3\xa4.\n_START_SECTION_\nHistoria\n_START_PARAGRAPH_\nVuonna 1949 Ole Kirk Christiansen alkoi valmistaa poikansa Godtfred Kirk Christiansenin kanssa muovisia toisiinsa lukittuvia palikoita. Ensimm\xc3\xa4isiss\xc3\xa4 palikoissa ei viel\xc3\xa4 ollut Lego-palikoille tunnusomaisia onttoja kiinnitysputkia._NEWLINE_Ensimm\xc3\xa4iset Lego-py\xc3\xb6r\xc3\xa4t valmistettiin 1962. Py\xc3\xb6r\xc3\xa4t kiinnitettiin 2\xc3\x974-palikkaan, jossa oli rei\xc3\xa4t akseleita varten. Ensimm\xc3\xa4inen Lego-juna tuotiin markkinoille 1966. Samaan aikaan tuli myyntiin 4,5 voltin s\xc3\xa4hk\xc3\xb6moottori, jolla junan sai liikkumaan omin voimin. Vuonna 1968 Tanskan Billundiin avattiin Legoland-huvipuisto. Vuonna 1969 sarjaa tuli t\xc3\xa4ydent\xc3\xa4m\xc3\xa4\xc3\xa4n 12 voltin moottori. Lego-ihmishahmot, minihahmojen edelt\xc3\xa4j\xc3\xa4t tulivat myyntiin 1974. Niill\xc3\xa4 ei ollut liikkuvia jalkoja._NEWLINE_Lego Technic tuli myyntiin 1977, ja nykyisin se on hyvin suosittu tuotesarja. Lego-minihahmot tulivat kauppoihin 1978, ja nykyisin niit\xc3\xa4 on myyty yli kolme miljardia. Ensimm\xc3\xa4inen pullback-moottori tuli myyntiin vuonna 1982.\n_START_SECTION_\nTuotteita ja tuotesarjat\n_START_PARAGRAPH_\nP\xc3\xa4\xc3\xa4tuotteina Lego valmistaa monenlaisia rakennussarjoja, kuten esimerkiksi koottavia lentokoneita ja muita ajoneuvoja. Sarjoihin voi kuulua my\xc3\xb6s minihahmoja. Sarjat ryhmitell\xc3\xa4\xc3\xa4n palikoiden koon ja ominaisuuksia mukaan erilaisiin tuotesarjoihin eli p\xc3\xa4\xc3\xa4teemoihin. Verkkokaupasta tai erityiskaupoista voi ostaa my\xc3\xb6s yksitt\xc3\xa4isi\xc3\xa4 Lego-palikoita.\n_START_SECTION_\nDuplo\n_START_PARAGRAPH_\nDuplo on Lego-yhti\xc3\xb6n pienille lapsille tarkoitettu suurikokoinen tuotesarja. Duplo-palikoita on vaikea niell\xc3\xa4, koska ne ovat kaksi kertaa niin pitki\xc3\xa4, leveit\xc3\xa4 ja korkeita kuin tavalliset Lego-palikat. Duplo- ja tavanomaisten Lego-palikoiden yhdist\xc3\xa4minen on mahdollista. Duplo-sarjojen yleinen ik\xc3\xa4raja on kahdesta vuodesta eteenp\xc3\xa4in.\n_START_SECTION_\nLego Exclusives\n_START_PARAGRAPH_\nLego Exclusives on sarja, jota myyd\xc3\xa4\xc3\xa4n vain Legon omissa Lego Store -myym\xc3\xa4l\xc3\xb6iss\xc3\xa4 ja verkkokaupassa. Sarjaan kuuluu hyvin erilaisia tuotteita, my\xc3\xb6s aikuisharrastajille suunnattuja suurempia ja rakennustekniikoiltaan vaativampia paketteja.\n_START_SECTION_\nMuuta\n_START_PARAGRAPH_\nN\xc3\xa4iden lis\xc3\xa4ksi Lego-tuotemerkin alla julkaistaan erilaisia lauta- ja tietokonepelej\xc3\xa4 sek\xc3\xa4 erilaisia kulutustavaroita, kuten vaatteita, suolasirottimia ja s\xc3\xa4ilytyspurkkeja. N\xc3\xa4m\xc3\xa4 tuotteet eiv\xc3\xa4t yleens\xc3\xa4 ole l\xc3\xa4ht\xc3\xb6isin Legon omilta tehtailta, vaan alihankkijat valmistavat ne.\n_START_SECTION_\nLego-tapahtumat\n_START_PARAGRAPH_\nLego aiheisia tapahtumia j\xc3\xa4rjestet\xc3\xa4\xc3\xa4n ymp\xc3\xa4ri maailmaa. Osa n\xc3\xa4ist\xc3\xa4 on Lego Groupin itse j\xc3\xa4rjest\xc3\xa4mi\xc3\xa4, esim. Tanskan LEGO World, kun taas osa on erilaisten yhti\xc3\xb6iden ja yhdistysten j\xc3\xa4rjest\xc3\xa4mi\xc3\xa4 tapahtumia. Tunnettuna br\xc3\xa4ndin\xc3\xa4 Lego on mukana usein my\xc3\xb6s osana isompia tapahtumia, joko yhti\xc3\xb6n tai harrastajien vaikutuksesta. Suurimpia tapahtumia ovat Yhdysvalloissa j\xc3\xa4rjestett\xc3\xa4v\xc3\xa4 Brickfair  ja Berliiniss\xc3\xa4 j\xc3\xa4rjestett\xc3\xa4v\xc3\xa4 1000steine-land. Suomessa Lego on esill\xc3\xa4 muutamissa n\xc3\xa4yttelyiss\xc3\xa4 vuosittain. Suurimmat n\xc3\xa4ist\xc3\xa4 ovat Helsingiss\xc3\xa4 j\xc3\xa4rjestett\xc3\xa4v\xc3\xa4 Model Expo-tapahtuma ja Pii Poo Oy:n j\xc3\xa4rjest\xc3\xa4m\xc3\xa4 vuotuinen Lego-rakennustapahtuma p\xc3\xa4\xc3\xa4kaupunkiseudulla.\n_START_SECTION_\nLego-harrastus\n_START_PARAGRAPH_\nVaikka Lego-palikoita markkinoidaan ensisijaisesti lasten leikkikaluina, on se, kuten muutkin rakennuslelut, kiinnostaneet aina my\xc3\xb6s vanhempia rakentajia. Internetin yleistyess\xc3\xa4 Lego-harrastajat kokoontuivat Usenetin keskusteluryhmiin keskustelemaan Lego tuotteisiin liittyvist\xc3\xa4 asioista. My\xc3\xb6hemmin keskusteluryhmien paikalle syntyi sek\xc3\xa4 paikallisia keskustelupaikkoja (tunnetaan nimell\xc3\xa4 Lego Usergroup eli LUG) ett\xc3\xa4 kansainv\xc3\xa4lisi\xc3\xa4 harrastajien yll\xc3\xa4pit\xc3\xa4mi\xc3\xa4 portaaleja kuten Eurobricks ja Bricklink. Suomen LUG, Palikkatakomo, perustettiin vuonna 2008.'